અમદાવાદ: શહેરના પોશ વિસ્તારોમાં ફરી એક વાર ચેઈન સ્નેચરો સક્રિય બન્યા છે. સામાન્ય રીતે મહિલાઓ સોનાના દાગીના વધુ પહેરતી હોય છે, જેથી ચોર-લૂંટારુઓ લૂંટ કરવા માટે વૃદ્ધા-મહિલાઓને ટાર્ગેટ બનાવીને સોનાના દાગીનાની લૂંટ કરતા હોય છે, પરંતુ ચેઈન સ્નેચિંગના બનાવો વધતાં મહિલાઓમાં જાગૃતિ આવતાં તેઓ હવે સાવચેત રહે છે, જેથી લૂંટારુઓએ હવે પુરુષોને ટાર્ગેટ બનાવવાનું શરૂ કર્યું છે. પ્રેરણાતીર્થ દેરાસર રોડ પર મોર્નિંગ વોકમાં નીકળેલા ચાર્ટર્ડ એકાઉન્ટન્ટના ગળામાંથી સોનાના દોરાની લૂંટનો બનાવ બન્યા અંગેની ફરિયાદ આનંદનગર પોલીસ સ્ટેશનમાં નોંધાઈ છે. પોલીસે આ અંગે ગુનો નોંધી રોડ પર લાગેલા સીસીટીવી ફૂટેજની તપાસ હાથ ધરી છે.